*Sporočilo za javnost*

**PREMIERA KOMEDIJE LJUDOMRZNIK**

**Celje, 19. 2. 2019 – V SLG Celje bodo v četrtek, 21. februarja, ob 19.30 na Velikem odru SLG Celje uprizorili Molièrovo komedijo *Ljudomrznik* v režiji Nine Rajić Kranjac.**

Predstavo so po prevodu **Josipa Vidmarja** ustvarili režiserka **Nina Rajić Kranjac**, dramaturginja **Alja Predan**, scenografka **Urša Vidic**, kostumograf **Andrej Vrhovnik**, avtor glasbe **Branko Rožman**, koreografka **Tanja Zgonc**, lektor **Jože Volk**, oblikovalec svetlobe **Borut Bučinel** in asistentka kostumografa **Ana Janc**.

V predstavi je uporabljena glasba Cveto Kobal *Pelji me na sonce.*

**IGRAJO**

Alcest, Celimenin ljubimec **Blaž Dolenc**

Filint, Alcestov prijatelj **Nejc Cijan Garlatti**k. g.

Celimena **Nataša Keser** k. g.

Oront, Celimenin ljubimec; Klitander, marki; Gardist maršalskega sodišča Francije **Aljoša Koltak**

Elianta, Celimenina sestrična **Tanja Potočnik**

Arsinoa, Celimenina prijateljica; Bask, Celimenin sluga **Lučka Počkaj**

Akast, marki  **Damjan M. Trbovc**

Jean-Baptiste Poquelin (1622–1673), bolj znan kot Molière, je bil igralec in dramatik, čigar komedije s svojim žlahtnim, poglobljenim in kritičnim humorjem nikomur ne prizanašajo in sodijo v sam vrh klasične komediografije. Za gledališče je začel pisati, ko je v Lyonu kot vodja gledališke skupine srečal italijanske igralce in se navdušil nad njihovim načinom igranja. Za svojo gledališko skupino je pisal komedije, ki so bile popolna novost v tedanjem gledališkem Parizu. V njih je prepletal kulturo vladajoče aristokracije z ljudskimi elementi. S temami, ki jih je smešil, je razburjal cerkev, druge igralske družine, kritike in sodobnike.
*Ljudomrznik* je nastal leta 1666 in takoj doživel velik uspeh. Glavni junak Alcest je tip pravičnika, ki ne trpi moralnih napak okolja, v katerem živi, zato jih ostro kritizira in vsakomur v obraz pove vse, kar mu gre. Čeprav mu prijatelj Filint priporoča prizanesljivost in uvidevnost do ljudi, ki ga obdajajo, ga Alcest ne posluša. Zaljubljen je v spogledljivo Celimeno, ki koketira z mnogimi. S tem tudi sam postane žrtev značilnega klasicističnega nasprotja med razumom in čustvom. Tragikomedija nima srečnega konca, junak se mora umakniti iz družbe v samoto, s tem je tudi konec njegove moralne vloge.
Josip Vidmar takole analizira »avtoportretne« vzporednice med Molièrovim in Alcestovim položajem: »V *Ljudomrzniku* gre za izpoved o najtežjem času avtorjevega življenja, o Molièrovih najbolj grenkih in najbolj skritih mislih o ljubezni, prijateljstvu, o ljudeh in vrednosti sveta. Njegov zdravi in zdravilni smeh je tu samo še bled, bolesten refleks ustnic, ki se trudijo smejati. Boj za smeh je v *Ljudomrzniku* pretresljiv. To je boj zoper poslednji obup. Če se Molière ljudomrzniku ne bi vsaj skušal smejati, bi se moral zlomiti.«

Več o predstavi najdete na <http://www.slg-ce.si>.